“Buxoro-agro” erkin iqtisodiy zonasi direksiyasi faoliyatini tashkil etish chora-tadbirlari to‘g‘risida

O‘zbekiston Respublikasi Prezidentining “Buxoro-agro” erkin iqtisodiy zonasini tashkil etish chora-tadbirlari to‘g‘risida” 2018-yil 10-iyuldagi PQ-3843-son qarori ijrosini ta’minlash hamda “Buxoro-agro” erkin iqtisodiy zonasi hududida loyihalarni amalga oshirish uchun tadbirkorlik subyektlari jalb etilishini, ular bilan tizimli ishlar olib borilishini, shuningdek, loyihalarni “Buxoro-agro” erkin iqtisodiy zonasi hududiga joylashtirish bo‘yicha investitsiya buyurtmanomalarini sifatli va o‘z vaqtida ko‘rib chiqilishini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “Buxoro-agro” erkin iqtisodiy zonasini tashkil etish chora-tadbirlari to‘g‘risida” 2018-yil 10-iyuldagi PQ-3843-son qaroriga muvofiq Buxoro viloyatida “Buxoro-agro” erkin iqtisodiy zonasi tashkil etilganligi ma’lumot uchun qabul qilinsin.
 2. Boshqaruv xodimlarining umumiy soni 10 nafardan iborat bo‘lgan “Buxoro-agro” erkin iqtisodiy zonasi direksiyasi davlat unitar korxonasi (keyingi o‘rinlarda Direksiya deb ataladi) tashkil etilsin. 
 Maxsus iqtisodiy zonalar va kichik sanoat zonalari faoliyatini muvofiqlashtirish bo‘yicha respublika kengashiga, zarurat bo‘lganda, Direksiyaning tuzilmasi va boshqaruv xodimlari umumiy soniga investitsiyalar hajmi va loyihalar sonidan kelib chiqqan holda o‘zgartirishlar kiritish huquqi berilsin.
 3. Quyidagilar:
 “Buxoro-agro” erkin iqtisodiy zonasi direksiyasi” davlat unitar korxonasining tuzilmasi 1-ilovaga;
 “Buxoro-agro” erkin iqtisodiy zonasi direksiyasi” davlat unitar korxonasining ustavi 2-ilovaga;
 “Buxoro-agro” erkin iqtisodiy zonasi hududida joylashtirish uchun investitsiya loyihalarini tanlab olish hamda qatnashchilarini ro‘yxatdan o‘tkazish tartibi to‘g‘risida nizom 3-ilovaga muvofiq tasdiqlansin.
 5. O‘zbekiston Respublikasi Investitsiyalar va tashqi savdo vazirligi Iqtisodiy taraqqiyot va kambag‘allikni qisqartirish vazirligi va Moliya vazirligi bilan birgalikda har yili kelgusi yillar uchun O‘zbekiston Respublikasining rivojlanish davlat dasturini shakllantirishda, belgilangan tartibda, ularga “Buxoro-agro” erkin iqtisodiy zonasining muhandislik-kommunikatsiya, yo‘l-transport va ishlab chiqarish infratuzilmasini rivojlantirish bo‘yicha loyihalar kiritilishini nazarda tutsin.
 6. Buxoro viloyati hokimligi, O‘zbekiston Respublikasi Investitsiyalar bo‘yicha davlat qo‘mitasi, Qishloq xo‘jaligi vazirligi hamda boshqa manfaatdor vazirliklar va idoralar bilan birgalikda bir oy muddatda “Buxoro-agro” erkin iqtisodiy zonasida zamonaviy issiqxona xo‘jaliklarini, jumladan, gidroponika texnologiyalarini qo‘llagan holda, klaster usuli asosida barpo etish, issiqxonalar qurish uchun konstruksiyalar, jihozlar va boshqa butlovchi buyumlar ishlab chiqarishni tashkil etish, qishloq xo‘jaligi mahsulotlarini ishlab chiqarishni kengaytirish, qayta ishlashni chuqurlashtirish, shuningdek, logistika xizmatlari ko‘rsatishning zamonaviy infratuzilmasini shakllantirish bo‘yicha “yo‘l xaritasi”ni ishlab chiqsin va tasdiqlash uchun Vazirlar Mahkamasiga kiritsin.
 7. O‘zbekiston Respublikasi Moliya vazirligi Vazirlar Mahkamasining zaxira jamg‘armasidan:
 Direksiyani kelgusi yillarda, o‘zini o‘zi moliyalashtirishga o‘tkazish sharti bilan, 2018-2019-yillar davrida saqlash xarajatlari uchun asoslangan hisob-kitoblar bo‘yicha zarur mablag‘lar ajratilishini;
 Direksiyaning ustav fondini shakllantirilishga 1,0 mlrd. so‘m miqdorida mablag‘lar ajratishni ta’minlasin.
 8. Buxoro viloyati hokimligi:
 Direksiyani Buxoro viloyati, Buxoro shahar, I. Mo‘minov ko‘chasi, 2-uy manzilidagi binoda tekin foydalanish huquqi bilan vaqtinchalik joylashtirilishini va keyinchalik doimiy foydalanish huquqi bilan namunaviy loyiha asosidagi yangi zamonaviy ma’muriy bino qurilishini; 
 ikkita avtotransport vositasi, jumladan bitta yengil va bitta yo‘ltanlamas avtomobillari xarid qilish va ularni 2018-2019-yillar davomida saqlash xarajatlari uchun limit ajratish, shuningdek zarur inventarlar, tashkiliy texnika hamda samarali faoliyat olib borish uchun talab etiladigan vositalar bilan ta’minlash;
 bir oy muddatda “Buxoro-agro” erkin iqtisodiy zonasi bosh rejasi ishlab chiqilishi Buxoro viloyati mahalliy budjetining qo‘shimcha manbalari hisobidan amalga oshirilishini;
 Direksiyani malakali mutaxassislar bilan to‘ldirish, shuningdek, xorijiy mamlakatlarning mazkur yo‘nalishdagi ilg‘or tajribalari asosida ularning malakasini muntazam ravishda oshirib borishni ta’minlasin.
 9. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — Investitsiyalar bo‘yicha davlat qo‘mitasi raisi S.R. Xolmuradov, O‘zbekiston Respublikasi Bosh vazirining o‘rinbosari Z.T. Mirzayev va Buxoro viloyati hokimi O‘.I. Barnoyev zimmasiga yuklansin.
 1. “Buxoro-agro” erkin iqtisodiy zonasi direksiyasi” (keyingi o‘rinlarda Direksiya deb ataladi) operativ boshqaruv uchun o‘ziga berilgan davlat mulki bo‘lgan mulk, jumladan yer maydonlari negizida davlat unitar korxonasi shaklida tashkil etilgan tijorat tashkiloti hisoblanadi, u o‘ziga biriktirilgan mulkka nisbatan, qonunda belgilangan doirada, o‘z faoliyati maqsadlariga, mulkdor (yoki uning topshirig‘i bilan uning tomonidan mas’ul etib tayinlangan davlat organi — muassis) topshiriqlariga muvofiq egalik qilish, foydalanish va tasarruf etish huquqini amalga oshiradi.
 2. Direksiya o‘z faoliyatida O‘zbekiston Respublikasi Konstitutsiyasiga va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, ushbu Ustavga va boshqa qonun hujjatlariga amal qiladi.
 3. Direksiya yuridik shaxs hisoblanadi, alohida mulkka, mustaqil balansga, banklarda hisob raqamlariga, shu jumladan, valyuta hisob raqamlariga, emblemaga, shtamplar va blankalarga, O‘zbekiston Respublikasi Davlat gerbi tasviri tushirilgan, o‘z nomi davlat tilida yozilgan muhrga va boshqa rekvizitlarga ega bo‘ladi.
 4. Direksiyaning rasmiy nomi:
 a) davlat tilida:
 to‘liq nomi — “Buxoro-agro” erkin iqtisodiy zona direktsiyasi” davlat unitar korxonasi; 
 qisqartirilgan nomi — “Buxoro-agro” EIZ Direktsiyasi” DUK;
 b) rus tilida:
 to‘liq nomi — Gosudarstvennoye unitarnoye predpriyatiye “Direksiya svobodnoy ekonomicheskoy zoni “Buxoro-agro”;
 qisqartirilgan nomi — GUP “Direksiya SEZ “Buxoro-agro”;
 v) ingliz tilida:
 to‘liq nomi — “Directorate of free economic zone “Buxoro-agro” State Unitary Company; 
 qisqartirilgan nomi — “Directorate of FEZ “Buxoro-agro”” SUC.
 5. Direksiyaning joylashgan joyi (pochta manzili): Buxoro viloyati, Buxoro shahri, I. Mo‘minov ko‘chasi, 2-uy.
 6. O‘zbekiston Respublikasi Vazirlar Mahkamasi Direksiyaning muassisi (keyingi o‘rinlarda Muassis deb ataladi) hisoblanadi.
 7. Direksiya o‘z nomidan qonun hujjatlarida belgilangan tartibda mulkiy va shaxsiy nomulkiy huquqlarni olishi va amalga oshirishi, majburiyatlar olishi, sudda da’vogar va javobgar bo‘lishi, nizolarni hal etishda boshqa organlarda vakillik qilishi mumkin.
 8. Direksiya Muassisning roziligiga ko‘ra tijorat tashkilotlarining, shuningdek, qonun hujjatlariga muvofiq yuridik shaxslarning qatnashishiga yo‘l qo‘yiladigan notijorat tashkilotlarda qatnashchi (aksiyador, a’zo) bo‘lishi mumkin.
 9. Direksiya boshqa davlat korxonasining muassisi bo‘lishi mumkin emas.
 10. “Buxoro-agro” erkin iqtisodiy zonasini (keyingi o‘rinlarda “Buxoro-agro” EIZ deb ataladi) rivojlantirish dasturlarining to‘liq va o‘z vaqtida bajarilishini ta’minlash, shuningdek, “Buxoro-agro” EIZ hududida alohida huquqiy rejimga rioya etilishini ta’minlash yo‘li bilan operativ boshqarish, “Buxoro-agro” EIZ qatnashchilariga xizmatlar ko‘rsatishdan hamda ushbu Ustavda nazarda tutilgan boshqa ishlar (xizmatlar)ni bajarishdan (ko‘rsatishdan) foyda olish Direksiya faoliyatining asosiy maqsadi hisoblanadi.
 11. Quyidagilar Direksiya faoliyatining asosiy vazifalari va yo‘nalishlari etib belgilansin:
 belgilangan tartibda tanlangan investorlar bilan “Buxoro-agro” EIZning Buxoro viloyati maxsus iqtisodiy zonalar va kichik sanoat zonasi ma’muriy kengashi (keyingi o‘rinlarda Ma’muriy kengash deb ataladi) qarorlariga muvofiq “Buxoro-agro” EIZ hududida investitsiyalash to‘g‘risida bitimlar bo‘yicha shartnomalar tuzish;
 belgilangan tartibda tanlangan investorlar tomonidan o‘z zimmasiga qabul qilgan majburiyatlarning zarur darajada bajarilishini nazorat qilish, keyinchalik uning natijalarini Ma’muriy kengashga taqdim etish;
 ishlab chiqilgan “Buxoro-agro” EIZning bosh rejasi va Ma’muriy kengash qarori bilan ma’qullangan investitsiya loyihalarini joylashtirish;
 “Buxoro-agro” EIZ hududida joylashgan davlat mulki bo‘lgan ko‘chmas mulk obyektlarini Direksiyaga berilgan vakolatlar doirasida boshqarish;
 “Buxoro-agro” EIZ qatnashchilariga investitsiya loyihalarini o‘z vaqtida amalga oshirish, tashkilotlarni ishga tushirish va ularning faoliyati uchun zarur bo‘lgan infratuzilma (elektr energiya, gaz va suv ta’minoti, kanalizatsiya, kirish yo‘llari va boshqalar) bilan ta’minlashga doir masalalarni hal etishda ko‘maklashish; 
 “Buxoro-agro” EIZ qatnashchilariga, shu jumladan davlat organlarida ularning manfaatlarini ifodalash yo‘li bilan xizmatlar ko‘rsatish; 
 “Buxoro-agro” EIZ qatnashchilariga investitsiya loyihalarini o‘z vaqtida amalga oshirish, tashkilotlarni ishga tushirish va ularning samarali faoliyati uchun zarur bo‘lgan infratuzilma (elektr energiyasi, gaz va suv ta’minoti, kanalizatsiya, kirish yo‘llari va boshqalar) bilan ta’minlashga doir masalalarni hal etishda ko‘maklashish;
 Ma’muriy kengash vakolatlariga kiruvchi masalalar bo‘yicha uning majlislarida ko‘rib chiqish uchun materiallar tayyorlash;
 “Buxoro-agro” EIZni rivojlantirish dasturini ishlab chiqish;
 “Buxoro-agro” EIZ faoliyat ko‘rsatishi bilan bog‘liq masalalar bo‘yicha davlat boshqaruvi organlarining, mahalliy davlat hokimiyati organlarining faoliyatini muvofiqlashtirish;
 “Buxoro-agro” EIZning har yilgi budjetini ko‘rib chiqish va tasdiqlash;
 “Buxoro-agro” EIZ faoliyatini operativ boshqarish bo‘yicha boshqa funksiyalarni amalga oshirish;
 O‘zbekiston Respublikasi qonun hujjatlarida ushbu Ustavda nazarda tutilgan tegishli faoliyat turining litsenziyalanishi zarurligi belgilangan taqdirda, Direksiya faoliyatning ushbu turini litsenziya olmasdan, tegishli litsenziyalovchi organ bilan tuzilgan litsenziya bitimi asosida amalga oshirishga haqlidir.
 12. Direksiya O‘zbekiston Respublikasi qonun hujjatlarida taqiqlanmagan faoliyatning boshqa turlarini ham amalga oshirishi mumkin.
 13. Direksiya Muassisga va Ma’muriy kengashga hisobot beradi.
 14. Muassis quyidagi huquqlarga ega:
 Direksiya faoliyatining maqsadi va yo‘nalishlarini belgilash;
 Direksiya Ustaviga o‘zgartirish va qo‘shimchalar kiritish to‘g‘risida qarorlar qabul qilish;
 Direksiyaning ortiqcha, foydalanilmayotgan yoxud belgilangan maqsadda foydalanilmayotgan mulkini olib qo‘yish va tasarruf etish;
 Direksiyaga berilgan mulkdan foydalanishdan olingan sof foydaning bir qismini yoki hammasini olish;
 Direksiya mulki bilan amalga oshirilgan bitimlarni haqqoniy emas deb e’tirof etish to‘g‘risida sudga da’vo arizasi bilan murojaat qilish;
 Direksiyaga yetkazilgan zararlarni qoplash to‘g‘risida da’vo taqdim etish;
 Direksiyani qayta tashkil etish yoki tugatish to‘g‘risida qaror qabul qilish, tugatish komissiyasini tayinlash va tugatish balansini tasdiqlash;
 Direksiya rahbari bilan mehnat shartnomasini mehnatga oid qonun hujjatlarida belgilangan tartibda muddatidan oldin to‘xtatish.
 Muassis qonun hujjatlariga muvofiq boshqa huquqlarga ham ega bo‘lishi mumkin.
 15. Tashqi savdo, investitsiyalar, mahalliy sanoatni rivojlantirish va texnik jihatdan tartibga solish masalalari bo‘yicha Hukumat komissiyasi Direksiya faoliyatiga rahbarlik qiladi va nazoratni amalga oshiradi. 
 “Buxoro-agro” EIZ mustaqil budjeti va “Buxoro-agro” EIZni rivojlantirish jamg‘armasi mablag‘laridan maqsadli foydalanilishini nazorat qilish Ma’muriy kengash tomonidan amalga oshiriladi.
 17. Ma’muriy kengash vakolatiga quyidagilar kiradi:
 Direksiya faoliyatiga rahbarlikni amalga oshirish;
 Direksiya faoliyatini nazorat qilish;
 Direksiya direktori lavozimiga nomzodlarni tasdiqlash uchun Respublika kengashiga kiritish;
 Direksiya mutaxassislarini tanlab olish;
 Direksiyaning shtat jadvallari va xarajatlar smetasini kelishish;
 Direksiya faoliyatini rejali tashkillashtirish, Direksiyaning choraklik ish rejalarini tasdiqlash va ularning bajarilishi yuzasidan nazoratni ta’minlash;
 “Buxoro-agro” EIZning mustaqil budjetidan maqsadli foydalanilishi yuzasidan nazoratni amalga oshirish.
 Ma’muriy kengash qonun hujjatlariga muvofiq boshqa huquqlarga ham ega bo‘lishi mumkin.
 18. Ma’muriy kengash o‘ziga yuklangan vazifalarni bajarish uchun Direksiya faoliyatiga taalluqli bo‘lgan hujjatlarni talab qilib olish huquqiga ega. Olingan hujjatlardan Ma’muriy kengash tomonidan faqat xizmat maqsadlarida foydalaniladi.
 19. Direksiyaning joriy faoliyatiga rahbarlikni Tashqi savdo, investitsiyalar, mahalliy sanoatni rivojlantirish va texnik jihatdan tartibga solish masalalari bo‘yicha Hukumat komissiyasi tomonidan lavozimga tayinlanadigan va lavozimdan ozod etiladigan Direktor amalga oshiradi.
 20. Direktor ijro etuvchi organ hisoblanadi. 
 21. Direktor:
 qonun hujjatlari talablarini bajarishga, Direksiya xodimlarining mehnat sharoitlarini muhofaza qilish va yaxshilashga, atrof-muhitni muhofaza qilish va tabiiy resurslardan oqilona foydalanish sohasidagi norma va qoidalarga rioya qilishini ta’minlashga yo‘naltirilgan tadbirlarni ishlab chiqadi va joriy etadi; 
 “Buxoro-agro” EIZni rivojlantirish dasturlari amalga oshirilishini tashkil etadi;
 Direksiyaning asosiy faoliyatini takomillashtirishga, boshqarishning eng zamonaviy usullarini joriy etishga yo‘naltirilgan chora-tadbirlarni amalga oshiradi;
 Direksiya nomidan ishonchnomasiz harakat qiladi, barcha tashkilotlarda, shu jumladan xorijiy tashkilotlarda uning manfaatlarini ifodalaydi;
 xodimlarni ishga qabul qiladi, ular bilan mehnat shartnomalari (kontraktlar) tuzadi hamda ularni o‘zgartiradi va amal qilishini to‘xtatadi;
 qonun hujjatlarida belgilangan tartibda ishonchnomalar beradi;
 kadrlarni tayyorlash va qayta tayyorlash chora-tadbirlarini amalga oshiradi;
 Direksiyaning barcha xodimlari uchun majburiy bo‘lgan buyruqlar, farmoyishlar va ko‘rsatmalar qabul qiladi;
 Direksiyaning ichki ish tartibini va xo‘jalik faoliyatini tartibga soluvchi hujjatlarni tasdiqlaydi;
 Direksiya tomonidan qonun hujjatlariga rioya qilinishini va nazorat amalga oshirilishini ta’minlaydi;
 Direksiyaga yuklangan vazifalarni amalga oshirish uchun zarur bo‘lgan boshqa funksiyalarni amalga oshiradi.
 22. Direktor:
 Muassis va ma’muriy kengashga Direksiya faoliyati to‘g‘risida belgilangan tartibda hisobot beradi;
 Direksiyaning O‘zbekiston Respublikasi Moliya vazirligi bilan kelishgan holda Ma’muriy kengash tomonidan tasdiqlanadigan mustaqil budjet mablag‘larining tasarruf etuvchisi hisoblanadi;
 Direksiyaning mustaqil budjeti ijrosi to‘g‘risidagi hisobotni belgilangan tartibda O‘zbekiston Respublikasi Moliya vazirligiga taqdim etadi.
 23. Direktor o‘z zimmasiga yuklangan vazifalarning bajarilishi, shuningdek, Direksiyaga berilgan davlat mulkining saqlanishi va undan maqsadli foydalanilishi yuzasidan qonun hujjatlarida belgilangan tartibda javob beradi.
 24. Direksiyaning ustav fondi “Buxoro-agro” EIZ faoliyatini operativ boshqarishni amalga oshirish uchun Muassis tomonidan o‘ziga berilgan mablag‘lar, mol-mulk va boshqa aktivlar yig‘indisidan iborat bo‘ladi.
 25. Direksiya ustav fondining miqdori 1,0 mlrd. so‘mni tashkil etadi.
 26. Muassis tomonidan Direksiyaga operativ boshqarish huquqi bilan berilgan asosiy fondlar va aylanma mablag‘lar Direksiya mol-mulkini tashkil etadi.
 27. Direksiyaning asosiy fondlari va aylanma mablag‘lari bo‘linmaydi va ulushlar (hissalar, paylar) bo‘yicha taqsimlanishi mumkin emas.
 28. Ma’muriy kengash Direksiyaga berilgan davlat mulkidan belgilangan maqsadda foydalanilishini va uning saqlanishini, shuningdek o‘zgaga berilishini Muassis nomidan nazorat qiladi.
 29. Direktor Muassis bilan kelishgan holda Direksiya mulkini quyidagi holatlarda tasarruf etishi mumkin:
 asosiy vositalarni sotish, ularni ijaraga yoki garovga berish;
 mol-mulkni boshqa xo‘jalik jamiyatining ustav fondiga ulush sifatida kiritish;
 boshqa xo‘jalik jamiyatlarining aksiyalari (ulushlari)ni sotib olish va sotish;
 davlat korxonasi faoliyati maqsadlariga muvofiq bo‘lmagan mol-mulkni boshqacha tarzda tasarruf etish.
 30. Quyidagilar Direksiya faoliyatini moliyalashtirish manbalari hisoblanadi:
 davlat mulki bo‘lgan va “Buxoro-agro” EIZ hududida joylashgan binolar va inshootlarni ijaraga berishdan olingan daromadlarning bir qismi;
 xizmatlar ko‘rsatishdan olingan daromadlar;
 Tashqi savdo, investitsiyalar, mahalliy sanoatni rivojlantirish va texnik jihatdan tartibga solish masalalari bo‘yicha Hukumat komissiyasi tomonidan belgilangan miqdorda EIZ qatnashchilarining ajratmalari va EIZ qatnashchilari sifatida ro‘yxatdan o‘tish uchun to‘lovlari;
 O‘zbekiston Respublikasining rivojlanish davlat dasturlaridagi mablag‘lari;
 qonun hujjatlarida taqiqlanmagan boshqa manbalar.
 31. Direksiya o‘z tasarrufida qoladigan sof foyda hisobiga zaxira fondini, shuningdek boshqa fondlarni tashkil etishi mumkin, ularning miqdori, shakllantirish va foydalanish tartibi Muassis tomonidan tasdiqlanadi.
 32. Direksiya hisobot davri tugagach vakolatli organlarga moliya hisobotini va ro‘yxati qonun hujjatlarida belgilangan boshqa hujjatlarni taqdim etadi hamda hujjatlarning saqlanishi va ularning davlat tomonidan saqlashga berilishi yuzasidan belgilangan tartibda javob beradi.
 33. Direksiya o‘z majburiyatlari bo‘yicha o‘ziga tegishli mulk bilan javob beradi. Muassis Direksiyaning mulki yetarli bo‘lmagan taqdirda uning majburiyatlari bo‘yicha subsidiar javobgarlikni amalga oshiradi.
 34. Direksiya Muassis majburiyatlari bo‘yicha javob bermaydi.
 35. Direksiya Muassisning qaroriga ko‘ra, O‘zbekiston Respublikasi qonun hujjatlarida nazarda tutilgan tartibda yoki sud qaroriga binoan qayta tashkil etilishi yoki tugatilishi mumkin.
 36. Direksiya tugatilganda uning huquq va majburiyatlari huquqiy vorislik tartibida boshqa shaxslarga o‘tmaydi. Direksiya qayta tashkil etilgan taqdirda uning huquqi va majburiyatlari huquqiy vorisga o‘tadi.